Diari Oficial de la Generalitat Valenciana


Sumari del DOGV 4279, del 26-06-2002 (2002/6865)

ORDE de 13 de juny de 2002, de la Conselleria d'Agricultura, Pesca i Alimentació, per la qual es convoquen ajudes per a projectes d'investigació, desenvolupament i innovació en l'àmbit agrari.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4279

Data del DOGV
:   26-06-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/6865


Data del document
:   13-06-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * investigació agronòmica
    * ajuda a l'agricultura
    * suport econòmic

ORDE de 13 de juny de 2002, de la Conselleria d'Agricultura, Pesca i Alimentació, per la qual es convoquen ajudes per a projectes d'investigació, desenvolupament i innovació en l'àmbit agrari. [2002/6865]
  
L'agricultura valenciana s'ha caracteritzat tradicionalment per la seua vocació exportadora, fonamentada en l'oferta de productes d'alta qualitat que gaudixen d'una àmplia apreciació en els mercats exteriors.
  
La progressiva globalització econòmica obliga el nostre sector agrari a situar-se en un alt nivell de desenvolupament tecnològic a fi de ser plenament competitiu i mantindre un procés continu d'innovació dels seus productes per conservar i ampliar els mercats en una situació comercial cada vegada més lliure i oberta.
  
Conscients que el desenvolupament tecnològic i la innovació són fruit de la investigació i que la inversió en esta àrea és una necessitat estratègica per al manteniment de la competitivitat de les nostres produccions agrícoles, la Conselleria d'Agricultura, Pesca i Alimentació vol fomentar el desenvolupament pel propi sector agrari de projectes de I+D+I que perseguisquen fonamentalment objectius d'utilitat pràctica, a més d'intentar resoldre alguns dels principals problemes que des del punt de vista tecnològic, sanitari, mediambiental o del material vegetal, limiten o condicionen les nostres produccions agràries.
  
No obstant això, perquè la inversió en investigació aconseguisca una plena rendibilitat, cal que els seus resultats arriben al sector agrari, i, per a això, a més de la necessària informació als productors, és necessari l'establiment d'una xarxa d'instal·lacions experimentals en les pròpies empreses agràries, en les quals es puguen comprovar la validesa pràctica i la viabilitat econòmica i comercial dels avanços tecnològics o de les noves obtencions genètiques.
  
Per tot això, es promou esta convocatòria d'ajudes, l'objectiu de la qual és regular el procediment de concessió, en règim de publicitat i concurrència competitiva, d'ajudes financeres per a la realització de projectes de I+D+I, l'objecte dels quals siga l'obtenció d'avanços tecnològics o millores genètiques, i assajar-los per determinar les seues possibilitats d'adaptació a les nostres condicions, dins del marc de prioritats establides per la Conselleria d'Agricultura, Pesca i Alimentació.
  
El present règim d'ajudes, d'acord amb les disposicions de les directrius comunitàries sobre ajudes al sector agrari, ha estat elaborat d'acord amb l'Enquadrament Comunitari sobre Ajudes d'Estat d'Investigació i Desenvolupament (DOCE C45, de 17/02/96, modificat per mitjà de la Comunicació de la Comissió 98/C 48/02, DOCE núm. C48, de 13/02/98).
  
Per això, en l'exercici de la competència que m'atribuix l'article 47.11 del text refós de la Llei d'Hisenda Pública de la Generalitat Valenciana,
  
ORDENE
  
Article 1
  
Es convoquen ajudes per a projectes de I+D+I en l'àmbit agrari i s'aproven les bases per les quals es regiran, que s'inclouen com a annex d'esta orde.
  
Article 2
  
Les ajudes seran sufragades a càrrec de les línies de subvenció T-4756 per a les despeses de funcionament, i de la línia T-4757 per a les inversions, dins del programa 542.20 dels pressuposts de la Generalitat Valenciana per a l'any 2002 i per un import màxim de 1.195.570 i 240.610 euros, respectivament.
  
Article 3
  
El manteniment de les ajudes en anys següents, amb la quantia que corresponga, als projectes aprovats en esta convocatòria, queda condicionada als crèdits, i fins al límit d'estos que, per a cada exercici, es consignen a l'efecte en els pressuposts de la Generalitat Valenciana.
  
DISPOSICIÓ ADDICIONAL
  
Es delega el director general d'Innovació Agrària i Ramaderia per a l'exercici de la competència de la resolució d'esta convocatòria, així com la concessió de les ajudes en els exercicis següents als projectes inicialment subvencionats.
  
DISPOSICIONS FINALS
  
Primera
  
S'autoritza el director general d'Innovació Agrària i Ramaderia a dictar, dins de l'àmbit de les seues competències, les resolucions necessàries per a l'aplicació i el desplegament d'esta orde.
  
Segona
  
Esta orde entrarà en vigor el sendemà de la publicació en el Diari Oficial de la Generalitat Valenciana.
  
València, 13 de juny de 2002
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ
  
ANNEX
  
Bases de la convocatòria de concessió d'ajudes financeres per a projectes experimentals d'interés agrari.
  
Línies d'experimentació i assajos prioritaris
  
1. La concessió d'estes ajudes a projectes de I+D+I, adreçats a la realització d'experiències i assajos, dins de l'àmbit agrari, incideixen preferentment en les línies prioritàries següents:
  
1.1 Assaig de noves varietats o patrons d'espècies cultivades que milloren la qualitat o permeten una ampliació del període de recol·lecció, una major resistència a patògens o una millor adaptació al medi.
  
1.2 Introducció de noves espècies la producció de les quals puga tindre interés en determinades àrees de la Comunitat Valenciana.
  
1.3 Conservació de recursos genètics, especialment de varietats vegetals o races de bestiar autòctones
  
1.4 Millora de l'eficiència d'utilització dels recursos hídrics i assaig de noves tecnologies de reg.
  
1.5 Assaig de tècniques de producció que milloren la qualitat, disminuïsquen els costs de cultiu i reduïsquen l'impacte mediambiental de l'activitat agrària.
  
1.6 Desenvolupament de cultius en hivernacle o sota coberta.
  
1.7 Experiències per a la implantació de l'agricultura o ramaderia ecològiques
  
2. Beneficiaris
  
2.1 Podran ser sol·licitants i beneficiaris de les ajudes les entitats privades amb personalitat jurídica l'objecte de les quals estiga relacionat amb l'agricultura o la investigació agrària i radiquen, en tots els casos, a la Comunitat Valenciana.
  
2.2 Estes entitats seran beneficiàries i perceptores de les quantitats que es lliuraran en virtut de les subvencions concedides a l'empara d'esta convocatòria.
  
3. Termini d'execució i import màxim de les ajudes
  
3.1 Els projectes de I+D+I que reben ajudes d'acord amb la base primera d'esta convocatòria no podran tindre una duració superior als cinc anys des del moment de la concessió de l'ajuda.
  
3.2 Les subvencions podran finançar totalment o parcialment el pressupost sol·licitat per a l'execució del projecte en la seua totalitat, i l'import es lliurarà a favor de l'entitat beneficiària.
  
El pressupost o la despesa declarat elegible per l'administració en la resolució de concessió de la subvenció podrà ser auxiliat fins a un import brut del 100 per 100, sempre que en el projecte presentat es garantisca el compliment de les condicions següents:
  
- Haurà de tindre interés general per al sector (o subsector) afectat i no distorsionar de forma indeguda la competència en altres sectors (o subsectors);
  
- Haurà de publicar-se informació respecte d'això en publicacions adequades que tinguen com a mínim difusió nacional i no es troben limitades als membres d'una organització concreta, a fi de garantir que qualsevol agent econòmic potencialment interessat en els treballs puga tindre un coneixement ràpid del fet que es porten a terme o que ja han sigut executats i que els resultats es faciliten als interessats, a petició d'estos; el termini per a la publicació d'esta informació no serà superior al de qualsevol altre que puga facilitar-se als membres d'una organització concreta;
  
- Es facilitarà a tots els interessats, inclosos els beneficiaris de l'ajuda, els resultats dels treballs amb vista a la seua explotació, seguint un criteri d'equitat, tant en termes de costs com de temps;
  
De conformitat amb el que es preveu en l'annex 2 («Ajuda interna: base per a l'exempció de compromisos de reducció») de l'acord sobre agricultura celebrat en el marc de les negociacions comercials multilaterals de la Ronda Uruguai (OMC), l'ajuda no tindrà l'efecte de prestar ajuda en matèria de preus als productors, ni implicarà pagaments directes als productors o empreses de transformació, i es compliran la resta de criteris i condicions que s'hi exposen.
  
3.3 La quantia de les ajudes o subvencions, així com del percentatge màxim de finançament, es determinarà, en cada cas, d'acord amb els criteris d'avaluació i selecció, dins de les disponibilitats pressupostàries.
  
3.4 Sense perjuí de l'anterior, les ajudes destinades a finançar la realització dels projectes experimentals tenen les característiques següents:
  
a) A l'efecte del càlcul de la intensitat de la subvenció, es tindran en compte els costs que figuren a continuació, sempre que estiguen directament vinculats amb la realització del projecte subvencionat. Quan seran imputables també a altres activitats, especialment a altres accions de I+D+I, caldrà distingir de manera proporcional entre l'activitat de I+D subvencionada i les altres:
  
- Despeses de personal (investigadors, tècnics i la resta de personal auxiliar dedicats exclusivament a l'activitat d'investigació) contractat temporalment, sempre que se'n justifique la necessitat per a la realització del projecte. Este concepte no podrà sobrepassar el 60% del pressupost elegible total acceptat per l'administració.
  
- Costs d'instrumental, material, terrenys i locals utilitzats exclusivament i permanentment per a l'activitat d'investigació.
  
- Costs de servici d'assessoria i semblants utilitzats exclusivament per a l'activitat d'investigació ?inclosa la investigació, els coneixements tècnics, les patents, etc. i adquirits a fonts externes.
  
- Despeses generals suplementàries directament derivades de l'activitat d'investigació, com ara dietes i despeses de viatge.
  
- Altres despeses de funcionament, com ara costs de material fungible i productes semblants, directament derivats de l'activitat subvencionada.
  
b) Els pressuposts dels projectes no podran preveure, en cap cas, retribucions de personal vinculat estatutàriament o pertanyent a la plantilla fixa dels ens descrits en el punt 2.1 d'este annex.
  
c) Una vegada aprovat el projecte per l'administració per al seu auxili econòmic pel termini que s'haja estimat, dins del límit previst en la base 3.1, la concessió de l'ajuda tindrà caràcter anual. Amb la justificació prèvia de les despeses realitzades, de la presentació d'una memòria anual de l'avanç del projecte i de l'acreditació del compliment dels requisits exigits en les bases 3.2, segon paràgraf, 8 i 9.2 d'esta convocatòria, la Direcció General d'Innovació Agrària i Ramaderia proposarà el pagament de la subvenció i podrà acordar, mitjançant resolució d'esta, continuar donant suport econòmic al projecte de I+D+I en els termes inicialment proposats en l'anualitat següent.
  
d) La concessió de les ajudes no implica relació contractual de qualsevol dels participants en el projecte amb la Generalitat Valenciana.
  
4. Sol·licituds i documentació
  
4.1 Les sol·licituds seran presentades per l'entitat que desenvoluparà el projecte i hauran de disposar de la firma de conformitat del seu representant legal. La dita conformitat implica que ha comprovat que la documentació presentada s'ajusta a la normativa de l'entitat. Implica, així mateix, el seu compromís de donar suport a la correcta realització del projecte en cas que este siga finançat.
  
4.2 En les sol·licituds figurarà un tècnic responsable del projecte amb titulació d'enginyer agrònom, llicenciat en Ciències Experimentals o enginyer tècnic agrícola que estiga integrat en la plantilla de l'entitat amb relació laboral fixa. També podran realitzar esta funció els tècnics de les ATRIA, ADV, ADS, o funcionaris dels grups A i B de l'administració que disposen de l'autorització de conformitat corresponent amb la legislació d'incompatibilitats del personal al servici de les administracions públiques.
  
4.3 Les sol·licituds, adreçades al director general d'Innovació Agrària i Ramaderia, es presentaran en el Registre General de la Conselleria d'Agricultura, Pesca i Alimentació, c/ Amadeu de Savoia, núm. 2, 46827 València, o en els altres llocs i pels procediments prevists en l'article 38 de la Llei de Règim Jurídic de les Administracions Públiques i del Procediment Administratiu Comú.
  
4.4 Els models d'impresos normalitzats es podran obtindre en l'oficina d'informació de la Conselleria d'Agricultura, Pesca i Alimentació, c/ Amadeu de Savoia, núm. 2, 46588 València.
  
4.5 Els impresos de sol·licitud, original i tres còpies completes, conformades per la institució que proposa, hauran d'adjuntar la documentació següent:
  
a) Sol·licitud d'ajuda, en la forma que s'establix en l'imprés normalitzat corresponent, on s'inclourà: el títol del projecte, un resum dels objectius, les dades d'identificació de l'entitat sol·licitant i els noms del representant legal de l'entitat i responsable tècnic, amb la seua conformitat acreditada amb la seua firma. Caldrà adjuntar a este imprés la fotocòpia del DNI d'estos dos.
  
b) Memòria del projecte, redactada en l'imprés normalitzat corresponent.
  
c) Currículum del responsable tècnic.
  
d) Si és procedent, s'expressarà la relació que té l'activitat objecte del projecte amb acords de cooperació tècnica nacional o internacional, sempre que estiguen acollits a algun marc institucional.
  
e) El representant legal de l'entitat haurà d'adjuntar una declaració formal en què se certificarà que els objectius concrets del projecte presentat no coincidixen amb els d'altres actuacions que estiga desenvolupant l'entitat sol·licitant, mitjançant finançament públic procedent de la comunitat autònoma, l'Estat o la Unió Europea.
  
4.6 Si la documentació aportada és incompleta o no posseïx els requisits exigits en esta orde, es requerirà l'organisme sol·licitant perquè, en el termini de deu dies, complete la documentació o esmene la falta, amb l'advertiment que si no ho fa, serà considerat desistit en la petició
  
5. Termini de presentació
  
El termini de presentació de sol·licituds serà de 21 dies hàbils des de l'entrada en vigor d'esta orde.
  
6. Avaluació
  
6.1 Les sol·licituds s'avaluaran tenint en compte els criteris següents:
  
a) Orientació dels objectius a la introducció d'innovacions d'interés per a l'agricultura valenciana.
  
b) Rigor en el plantejament i adequada planificació temporal de les activitats.
  
c) Adaptació del pla de treball i de la metodologia a la consecució dels objectius del projecte. Es desestimaran les propostes amb un contingut que no s'adeqüe a les línies prioritàries exposades en la base 1.
  
d) Adequació dels recursos financers prevists als objectius que es proposen. Podran ser denegades les sol·licituds de projectes el pressupost de les quals siga considerat desmesurat en el procés d'avaluació.
  
e) Disponibilitat de les infraestructures, equipaments tècnics i camps d'assaig necessaris per al compliment eficaç de les activitats previstes.
  
f) Adequació als fins del projecte del personal disponible per l'entitat sol·licitant.
  
g) Grau de viabilitat de la proposta. L'obtenció d'una valoració global d'inviable per al projecte d'investigació serà causa de denegació.
  
h) Impacte socioeconòmic en el sector agroalimentari valencià de la proposta presentada, amb especial atenció a les seues possibles aportacions pràctiques aplicables als sistemes productius.
  
i) Previsible obtenció de resultats amb possibilitat de transferències al sector agrari, en finalitzar el projecte.
  
6.2 La valoració d'estos criteris es farà mitjançant un procés que s'encarregarà a una comissió d'avaluació constituïda pels membres següents:
  
President: director de l'Institut Valencià d'Investigacions Agràries (IVIA)
  
Secretari: Cap del Servici de Desenvolupament Tecnològic (CAPA)
  
Vocals: Representant de l'Oficina de Ciència i Tecnologia de la Generalitat
  
Valenciana, designat pel director d'esta.
  
Catedràtic de l'ETSIA de la Universitat
  
Politècnica de València, designat pel director d'esta.
  
Tècnic de la CAPA o investigador de l'IVIA designat per la consellera d'Agricultura, Pesca i Alimentació.
  
6.3 El fet de no ajustar-se als termes de la convocatòria, així com l'ocultació de dades, la seua alteració o qualsevol manipulació de la informació sol·licitada serà causa de desestimació de la proposta, sense perjuí de les disposicions de la Llei d'Hisenda Pública de la Generalitat Valenciana.
  
6.4 La comissió d'avaluació tindrà la facultat d'interpretar tots els dubtes que sorgisquen en l'aplicació d'estes bases, així com la d'entrevistar els responsables tècnics del projecte quan ho trobe oportú.
  
7. Resolució
  
7.1 Prèviament a la proposta definitiva de finançament, es comunicarà a les entitats que hagen presentat els projectes preseleccionats les condicions i els termes en què es proposa la concessió de l'ajuda, i se'n requerirà l'acceptació expressa per part del seu representant legal.
  
7.2 La relació definitiva dels beneficiaris de les ajudes es publicarà en el Diari Oficial de la Generalitat Valenciana i es notificarà individualment a les entitats sol·licitants.
  
8. Obligacions
  
8.1. L'acceptació de les ajudes per part de les entitats adjudicatàries implica la subjecció a les obligacions generals derivades de la normativa vigent sobre ajudes o subvencions públiques i, en particular, a aquelles a què es fa referència en l'article 47 de la Llei d'Hisenda Pública de la Generalitat Valenciana. Així mateix, implica la de les normes fixades en esta convocatòria, així com les que sobre el seu seguiment tècnic s'establixen en l'apartat nové d'estes bases.
  
8.2 Els beneficiaris de la subvencions hauran d'acreditar prèviament al cobrament, i de la manera que determine la Conselleria d'Economia i Hisenda, que es troben al corrent de les seues obligacions tributàries i davant la Seguretat Social
  
8.3 En acceptar les ajudes incloses en esta convocatòria, les entitats beneficiàries es comprometen a facilitar els mitjans per al desenvolupament de les activitats proposades i a vetlar pel compliment amb aprofitament de les distintes etapes del pla de treball proposat.
  
8.4 Els projectes que impliquen la utilització d'organismes modificats genèticament hauran d'ajustar-se a les disposicions de la Llei 15/1994, de 3 de juny, sobre la utilització confinada, alliberament voluntari i comercialització d'organismes modificats genèticament.
  
8.5 De la mateixa manera, en qualsevol publicació resultant del desenvolupament del projecte caldrà fer constar que esta ha sigut subvencionada per la Conselleria d'Agricultura, Pesca i Alimentació. Així mateix, se n'haurà de remetre a la Direcció General d'Innovació Agrària i Ramaderia un exemplar, juntament amb l'informe de progrés i seguiment esmentat en l'apartat 9.2 d'estes bases.
  
8.6 Les subvencions regulades en esta convocatòria són incompatibles amb qualssevol altres que, per al mateix projecte subvencionat, puguen ser concedides per qualssevol administracions o ens públics.
  
8.7 En cas d'incompliment d'alguna de les obligacions assenyalades, el director general d'Innovació Agrària i Ramaderia podrà revocar la concessió d'ajuda, com també demanar la devolució de les quantitats percebudes.
  
9. Seguiment
  
9.1 El seguiment tècnic dels projectes subvencionats és competència de la Direcció General d'Innovació Agrària i Ramaderia, que establirà els procediments adequats per a això i designarà, així mateix, les persones, els òrgans o les comissions que trobe oportuns per a realitzar-lo.
  
9.2. Sense perjuí d'això, al final de cada any, i també una vegada conclosa l'execució del projecte, s'haurà de remetre al director general d'Innovació Agrària i Ramaderia, en l'imprés que s'habilitarà a l'efecte, un informe de seguiment, elaborat pel responsable tècnic, sobre el treball realitzat, en el qual figurarà, si és procedent, el vistiplau del representant legal de l'entitat. En el cas de projectes coordinats, l'informe de seguiment serà presentat pel coordinador, i s'hi adjuntaran els informes de seguiment de cadascun dels subprojectes.
  
9.3 En els casos en què es trobe convenient, es podrà demanar la presentació de la informació complementària que es considere oportuna.
  
9.4 Si, com a resultat del seguiment s'observa l'incompliment dels objectius prevists o de les obligacions establides en estes bases, podran proposar-se les accions legals que procedisquen.
  
9.5 Del resultat del seguiment s'informarà al responsable tècnic i al representant legal de l'entitat beneficiària.
  
9.6 Els resultats recollits en els informes de seguiment podran ser utilitzats per la Conselleria d'Agricultura, Pesca i Alimentació, amb finalitats divulgatives i de transferència tecnològica.
  
10. Pagament i justificació de les ajudes
  
10.1 Les ajudes concedides es notificaran als interessats. En la resolució es farà constar l'import del cost total del projecte, així com el cost declarat elegible per l'administració, el percentatge d'ajuda sobre este últim i l'import d'ajuda total per a l'anualitat en què es concedisca la subvenció. Amb caràcter indicatiu, podrà fer-se constar en la resolució l'import màxim anual de les ajudes que podria obtindre el projecte subvencionat en cas de complir les condicions previstes en la base 3.4.c) d'esta convocatòria.
  
10.2 L'import de les ajudes corresponents es lliurarà a favor de les entitats beneficiàries descrites en la base 2, d'acord amb allò que es preveu en les bases 3.4.c), 8 i 9.
  
L'informe a què es fa referència en la base 9 s'haurà de presentar en la Direcció General d'Innovació Agrària i Ramaderia, abans del dia 1 de desembre de l'any corresponent.
  
10.3 La valoració desfavorable de l'informe de seguiment impossibilitarà la concessió de l'ajuda al projecte en anys successius.
  
10.4 L'ocupació de les ajudes es realitzarà d'acord amb les normes generals que en cada cas regulen les despeses de les dites entitats, d'acord amb les directrius especificades en estes bases. La Direcció General d'Innovació Agrària i Ramaderia podrà demanar la presentació d'informació complementària que es considere necessària per al seguiment de l'ajuda o verificar qualsevol aspecte relacionat amb la sol·licitud subvencionada. Qualsevol modificació en les condicions inicials de les ajudes haurà de ser aprovada expressament.
  
10.5 Sense perjuí de les altres normes vigents respecte d'això i de les especificades en esta orde, per justificar les ajudes o subvencions s'exigirà la presentació de tots els justificants de despesa i els seus corresponents de pagament, a la Direcció General d'Innovació Agrària i Ramaderia.
  
11. Concessió anys successius
  
11.1 La concessió anual dels projectes s'efectuarà mitjançant resolució del director general d'Innovació Agrària i Ramaderia, segons allò que es preveu en la base 3.4.c) d'estes bases, atesa l'ajuda econòmica que, a títol indicatiu, haja aprovat la comissió d'avaluació, encara que esta podrà modificar-se d'acord amb la disponibilitat pressupostària de l'exercici corresponent, segons s'establix en l'article 3 d'esta orde.
  
11.2 Per a la concessió de les ajudes serà preceptiva la valoració favorable de l'informe de seguiment de l'any anterior per la comissió designada a l'efecte, segons s'establix en l'apartat 9.1.
  
11.3 En cas que el pla de treball anual haja de patir variacions sobre el presentat en el projecte inicial, estes hauran de ser presentades de forma justificada, incloent-hi les modificacions en el projecte, i hauran de ser aprovades per la comissió d'avaluació establida en l'apartat 6.2.